Ole Stavad (S), 2004-04-30:
I Socialdemokratiet synes vi såmænd altid, det er nyttigt at få gjort status og få en drøftelse om amternes og kommunernes økonomi, inden forhandlingen går i gang mellem de kommunale parter og regeringen, og derfor en tak til SF.
Det er jo efterhånden blevet en tradition, at det er dem, der tager initiativet til en sådan debat.
Den helt borgernære velfærdsbetjening ligger i kommunerne og i amterne, og derfor synes vi også, det er regeringens og Folketingets klart overordnede ansvar, at de økonomiske rammer muliggør ordentlig og anstændig service over for borgerne.
Det ansvar er blevet endnu tungere og stærkere, efter at regeringen indførte sit på samme tid firkantede og tilfældige skattestop, der reelt tvinger kommuner og amter til nedskæringer eller højere brugerbetaling, hvis der ikke er økonomi til at betjene borgerne.
Desværre arbejder regeringen både kortsigtet og populistisk og spiller hasard med både fremtidens velfærd og holdbarheden i Danmarks økonomiske politik.
Det er letsindigt, at man bruger pengene uden samtidig at levere forudsætningerne.
Det er ikke sket, og det svarer til, at man belåner en lønforhøjelse uden at vide, om man nogen sinde får den.
Derfor er der heller ikke plads til nødvendige forbedringer af folkeskolen, ældreområdet og børnepasningsområdet, fordi regeringen på forhånd har brugt pengene til skattelettelser.
Regeringen tager pant på fremtiden og næste generation, når gælden nedbringes for langsomt.
For regeringen er fremtiden næste folketingsvalg og ikke næste generation, og vi synes, det er både farligt og for kortsigtet.
Jeg hørte godt, hvad finansministeren sagde i sin besvarelse tidligere.
Men heller ikke i år kan vi anstændigvis komme uden om at forlange svar på nogle økonomiske spørgsmål, som knytter sig til debatten om den nye struktur, og derfor vil jeg gerne stille fire præcise spørgsmål: For det første: Kan ministeren bekræfte, at debatten om en ny struktur skal bruges som dække for yderligere centralisering gennem en permanent fjernstyring af kommuners og amters anlægsinvesteringer?
Andre har i spørgsmål til Venstres ordfører været inde på det samme.
For det andet: Hvordan vil ministeren leve op til regeringens seneste løfte om at holde priserne i den kollektive trafik i ro, uden at det betyder risiko for en stadig ringere betjening af befolkningen?
Synes ministeren ikke selv, at det virker hyklerisk, når forslaget kommer, efter at der er sket store prisstigninger, ikke mindst fordi regeringen med et snuptag fjernede et trecifret millionbeløb fra den kollektive trafik?
For det tredje: Vil ministeren i dag give tilsagn om, at regeringen vil fremlægge en udligningsreform, som man lovede kommunerne helt tilbage i 2002 - et løfte, som man et par måneder senere løb fra?
Og endelig for det fjerde: Vil ministeren fremlægge en lødig dokumentation for de udgifter, som strukturreformen påfører kommuner og amter?
Og vil ministeren give et klart tilsagn om, at denne investering ikke skal betales over det løbende budget med nedskæringer over for syge, ældre, børn og folkeskole?
Det ville være helt urimeligt, hvis regeringen ikke har meget klare svar på den slags spørgsmål, efter at den i tirsdags fremlagde sit udspil til en strukturreform.
Nu må regeringens selvpålagte tavshed og mangel på deltagelse i den offentlige debat om en ny struktur være slut.
Nu skal der svares på de helt centrale økonomiske spørgsmål for at komme videre.
Jeg vil godt understrege, at Socialdemokratiet ønsker en bred aftale om strukturreformen for at skabe forbedringer for befolkningen.
Men det forudsætter bl.a., at der skabes klarhed over de økonomiske vilkår for den nærmeste fremtid, og det går jeg ud fra også bliver et tema i de kommende forhandlinger mellem kommuner, amter og regeringen.